CELEX: 31982D0169
Language: el
Date: 1982-03-15 00:00:00
Title: 82/169/EOK: Απόφαση του Συμβουλίου της 15ης Μαρτίου 1982 περί εξουσιοδοτήσεως της Επιτροπής για τη σύναψη δανείων με σκοπό την προώθηση των επενδύσεων στην Κοινότητα

Avis juridique important

|

31982D0169

82/169/EOK: Απόφαση του Συμβουλίου της 15ης Μαρτίου 1982 περί εξουσιοδοτήσεως της Επιτροπής για τη σύναψη δανείων με σκοπό την προώθηση των επενδύσεων στην Κοινότητα  

Επίσημη Εφημερίδα αριθ. L 078 της 24/03/1982 σ. 0019 - 0020 Φινλανδική ειδική έκδοση: Κεφάλαιο 10 τόμος 1 σ. 0026  Σουηδική ειδική έκδοση: Κεφάλαιο 10 τόμος 1 σ. 0026 

***** ΣΥΜΒΟΥΛΙΟ  ΑΠΟΦΑΣΗ ΤΟΥ ΣΥΜΒΟΥΛΙΟΥ  της 15ης Μαρτίου 1982  περί εξουσιοδοτήσεως της Επιτροπής για τη σύναψη δανείων με σκοπό την προώθηση των επενδύσεων στην Κοινότητα  (82/169/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 235,  την πρόταση της Επιτροπής (1),  την γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι πρέπει να ληφθεί υπόψη ο καταμερισμός και το ανεπαρκές επίπεδο των οικονομικών δραστηριοτήτων, της απασχολήσεως και των επενδύσεων στην Κοινότητα·  ότι, παράλληλα προς τα υφιστάμενα κοινοτικά χρηματοδοτικά όργανα και οργανισμούς, των οποίων πρέπει να ενισχυθεί η δράση, πρέπει, για την αναθέρμανση των οικονομικών δραστηριοτήτων και τη στήριξη των κοινών πολιτικών, να συνεχισθεί η χρηματοδοτική δράση που θεσπίσθηκε με την απόφαση 78/870/ΕΟΚ του Συμβουλίου της 16ης Οκτωβρίου 1978 περί εξουσιοδοτήσεως της Επιτροπής για τη σύναψη δανείων με σκοπό την προώθηση των επενδύσεων στην Κοινότητα (4), με στόχο μία πρόσθετη συνεισφορά στην επενδυτική προσπάθεια στην Κοινότητα·  ότι, προς το σκοπό αυτόν, η κοινοτική δράση θα είχε ουσιαστικό επαγωγικό αποτέλεσμα και μία πραγματική χρηματοδοτική επίπτωση που θα εξικνείται πολύ πέραν του φανομενικού ύψους της, ευνοώντας κατ' αυτόν τον τρόπο τη σύγκλιση των οικονομικών εξελίξεων των Κρατών μελών·  ότι οι κεφαλαιοαγορές προσφέρουν σημαντικές πηγές που θα μπορούσαν να κινητοποιηθούν για τη χρηματοδότηση επενδύσεων στην Κοινότητα·  ότι η Κοινότης διαθέτει, ως Κοινότης, μία ίδια πίστωση από την οποία πρέπει να επωφεληθεί κατά τον καλύτερο δυνατό τρόπο για να ενισχύσει την ευρωπαϊκή υποστήριξη για τις εν λόγω επενδύσεις και να στηρίξει τις πολιτικές που αποφασίζονται σε κοινοτικό επίπεδο·  ότι η Ευρωπαϊκή Τράπεζα Επενδύσεων δήλωσε ότι διατίθεται να συμμετάσχει στην εφαρμογή της δράσης αυτής,  ΑΠΟΦΑΣΙΖΕΙ:  Άρθρο 1  Εξουσιοδοτείται η Επιτροπή να συνάπτει, εξ ονόματος της Ευρωπαϊκής Οικονομικής Κοινότητος, δάνεια μέχρι ενός ποσού μη υπερβαίνοντος 1 000 εκατομμύρια ECU σε κεφάλαιο.  Τα ποσά που προκύπτουν από τα δάνεια αυτά θα διατίθενται, υπό μορφή δανειοδοτήσεων, για τη χρηματοδότηση επενδυτικών σχεδίων που θα συμβάλλουν σε μία αυξανόμενη σύγκλιση και ενοποίηση της οικονομικής πολιτικής των Κρατών μελών.  Τα σχέδια αυτά πρέπει να ανταποκρίνονται στους στόχους προτεραιότητος της Κοινότητος στους τομείς ενεργείας, βιομηχανίας και έργων υποδομής, όπου θα λαμβάνεται υπόψη, μεταξύ άλλων, η περιφερειακή επίπτωση των σχεδίων και η ανάγκη καταπολεμήσεως της ανεργίας.  Ο μηχανισμός αυτός μπορεί να τίθεται σε λειτουργία είτε μεμονωμένα είτε σε συνδυασμό με άλλα κοινοτικά χρηματοδοτικά μέσα.  Άρθρο 2  Το ποσό των συναπτομένων δανείων λαμβάνεται σε τμήματα.  Το Συμβούλιο, μετά από πρόταση της Επιτροπής και διαβούλευση με το Ευρωπαϊκό Κοινοβούλιο εγκρίνει ομόφωνα τα τμήματα του συναπτομένου δανείου και καθορίζει τις κατευθυντήριες γραμμές για την επιλογή των σχεδίων.  Η Επιτροπή αποφασίζει σχετικά με την επιλογή των σχεδίων σύμφωνα με τις κατευθυντήριες γραμμές που καθορίζονται κατ' αυτόν τον τρόπον από το Συμβούλιο.  Μέσα στα όρια των ποσών των εγκρινομένων τμημάτων, η Επιτροπή προβαίνει στη σύναψη δανείων από τις κεφαλαιαγορές.  Από ένα μόνο συναφθέν δάνειο μπορούν να χορηγούνται δάνεια για τη χρηματοδότηση διαφορετικών στόχων.  Άρθρο 3  Οι πράξεις συνάψεως δανείων και οι αντίστοιχες πράξεις χορηγήσεως δανείων εκφράζονται στις ίδιες νομισματικές μονάδες.  Οι όροι χορηγήσεως δανείων σχετικά με την εξόφληση του κεφαλαίου, το επιτόκιο και την καταβολή των τόκων καθορίζονται έτσι ώστε να καλύπτουν το κόστος και τα έξοδα που έγιναν για την κατάρτιση και την εκτέλεση των πράξεων τόσο της συνάψεως όσο και της χορηγήσεως των δανείων.  Άρθρο 4  Οι όροι συνάψεως των δανείων καθίστανται αντικείμενο διαπραγματεύσεως από την Επιτροπή, έτσι ώστε να εξυπηρετούν κατά τον καλύτερο τρόπο τα κοινοτικά συμφέροντα, σε συνάρτηση με τις συνθήκες στις κεφαλαιαγορές και σύμφωνα με τις απαιτήσεις που επιβάλλονται από τη διάρκεια και τις λοιπές χρηματοδοτικές λεπτομέρειες των αντιστοίχων χορηγουμένων δανείων. Τα κεφάλαια των συναπτομένων δανείων καταβάλλονται στην Ευρωπαϊκή Τράπεζα Επενδύσεων η οποία εξασφαλίζει την προσωρινή τους τοποθέτηση σε περίπτωση ανάγκης.  Όταν τα συναπτόμενα δάνεια εκφράζονται, για καταβολή ή για εξόφληση, στο νόμισμα Κράτους μέλους, μπορούν να συνάπτονται μόνο με έγκριση των αρμοδίων αρχών του Κράτους αυτού.  Άρθρο 5  Στην Τράπεζα ανατίθεται η εντολή για τη χορήγηση των δανείων κατ' εφαρμογή της παρούσας αποφάσεως. Η Τράπεζα διεξάγει τις πράξεις σχετικά με την εντολή αυτή εξ ονόματος, για λογαριασμό και με κίνδυνο της Κοινότητος. Οι αιτήσεις χορηγήσεως δανείου διαβιβάζονται στην Τράπεζα είτε απ' ευθείας είτε μέσω της Επιτροπής ή Κράτους μέλους. Κατόπιν αποφάσεως της Επιτροπής για τις δυνατότητες επιλογής κάθε σχεδίου, δυνάμει του άρθρου 2, η Τράπεζα, σύμφωνα με τις διαδικασίες που προβλέπονται από το καταστατικό της και βάσει των συνηθισμένων κριτηρίων της, εξετάζει τις αιτήσεις αυτές, αποφασίζει τη χορήγηση των δανείων και τους όρους τους και τα διαχειρίζεται.  Η εντολή που ανατίθεται στην Τράπεζα αποτελεί αντικείμενο συμφωνίας συνεργασίας μεταξύ της Επιτροπής και της Τραπέζης.  Άρθρο 6  Η Επιτροπή ενημερώνει κάθε χρόνο το Συμβούλιο και το Ευρωπαϊκό Κοινοβούλιο σχετικά με τις πράξεις εσόδων και εξόδων που προκύπτουν από τη σύναψη και χορήγηση των δανείων. Επισυνάπτει κάθε χρόνο στην κατάσταση προβλέψεων έγγραφο που συνοψίζει την πολιτική συνάψεως και χορηγήσεως δανείων. Υπό το φώς των πληροφοριών αυτών, το Συμβούλιο μπορεί να προβαίνει σε εκτίμηση της γενικής λειτουργίας του μαχανισμού που καθιερώνεται με την παρούσα απόφαση.  Άρθρο 7  Ο δημοσιονομικός έλεγχος των λογαριασμών της επιτροπής διεξάγεται σύμφωνα με το δημοσιονομικό κανονισμό που εφαρμόζεται στο γενικό προϋπολογισμό των Ευρωπαϊκών Κοινοτήτων.  Έγινε στις Βρυξέλλες, στις 15 Μαρτίου 1982.  Για το Συμβούλιο  Ο Πρόεδρος  W. DE CLERCQ  (1) ΕΕ αριθ. C 341 της 31. 12. 1980, σ. 18.  (2) ΕΕ αριθ. C 101 της 4. 5. 1981, σ. 94.  (3) ΕΕ αριθ. C 138 της 9. 6. 1981, σ. 11.  (4) ΕΕ αριθ. L 298 της 25. 10. 1978, σ. 9.